Straße von Tiran
D Strooss vo Tiran oder au Meerängi vo Tiran verbindet dr Golf vo Akaba mit em Rote Meer, lit also zwüschen em süüdlige Spitz vom Sinai und Saudi-Arabie.

Für Israel isch si dr Zuegang zum Indische Ozean, für Jordanie die äinzigi Verbindig zum Wältmeer. iire Naame chunnt vo dr saudi-arabische Insle , wo am Iigang vo dr Meerstrooss lit.

Zmidzt in dr Strooss vo Tiran lige vier Koralleriff, wo noch britische Kartografe us em 19. Joorhundert benennt si: Jackson, Woodhouse, Thomas und Gordon.
Starki Ströömige versorge d Riffpflanze und die chliine Rifffisch mit vil Naarig (z. B. Plankton). Si wärde denn vo gröössere Raubfisch gjagt:  Barrakudas, Makrele, Thunfische und Haifisch.

Gschicht
Churz vor dr Sueskrise und em Säggsdaagchrieg het dr egüptisch Bresidänt Gamal Abdel Nasser d Strooss vo Tiran für die israelischi Schifffaart gspert, was e Verstooss gege d Konvenzion über Hohäitsrächt uf See und in Zone nääbedraa gsi isch, wo d UN-Seerächtskomferänz am 27. April 1958 aagnoo het, und dr Casus belli für e Säggsdaagchrieg. Dr amerikanischi Bresidänt Lyndon B. Johnson het noch em Chrieg am 19. Juni 1967 gsäit:
„Wenn s äi äinzelni, unüberlegti Handlig gee het, wo mee als alli andere für dä Usbruch verantwortlig gsi isch, denn isch das die willkürligi und gföörligi Entschäidig gsi, d Strooss vo Tiran zuezdue. Alli Völker müesse s Rächt uf freiji Faart uf de Seewääg haa.“

Weblingg

Fuessnoote 

Noche Oschte
Tiran, Strasse von
Indische Ozean